“วันจักร์” ควัก 100 ลบ. เบิกร่องแปลงวอร์ฯ จับตา”เศรษฐา-อภิชาติ” รับลูกใช้สิทธิ SIRI-W2
"วันจักร์" ควัก 100 ลบ. เบิกร่องแปลงวอร์ฯ จำนวน 40 ล้านหน่วย ในราคา 2.50 บาท/หุ้น จับตา"เศรษฐา-อภิชาติ" รับลูกใช้สิทธิ SIRI-W2
28 ก.ย. 2560

สืบเนื่องจาก ก่อนหน้านี้ นายวันจักร์ บุรณศิริ ประธานผู้บริหารฝ่ายปฏิบัติการ บริษัท แสนสิริ จำกัด (มหาชน) หรือ SIRI ได้เปิดเผยว่า ผู้บริหารมีความเชื่อมั่นในธุรกิจของบริษัทที่ยังคงมีโอกาสเติบโตอย่างต่อเนื่อง และคาดว่าผู้บริหารของบริษัทจะใช้สิทธิแปลงสภาพใบสำคัญแสดงสิทธิที่จะใช้ซื้อหุ้นสามัญของบริษัทครั้งที่ 2 (SIRI-W2) อย่างแน่นอน เนื่องจากถือเป็นเครื่องมือในการระดมทุน เพื่อนำเงินทุนที่ได้ไปใช้ขยายธุรกิจอีกช่องทางหนึ่ง
ล่าสุด ในวันนี้ (28 ก.ย.) นายวันจักร์ บุรณศิริ ได้ทำการแปลงสิทธิ SIRI-W2 เป็นจำนวน 40 ล้านหน่วย คิดเป็นมูลค่ารวม 100 ล้านบาท เป็นที่เรียบร้อยแล้ว
ทั้งนี้หากใช้มูลค่าล่าสุดของ SIRI-W2 จากราคาปิดครั้งสุดท้ายเมื่อวันที่ 27 ก.ย. 2560 ซึ่งอยู่ที่ระดับ 0.05 บาท มารวมกับราคาแปลงสิทธิ 2.50 บาท จะเท่ากับว่าต้นทุนในการแปลงสิทธิดังกล่าวอยู่ที่ 2.55 บาทต่อหุ้น สูงกว่าราคาหุ้นแม่เมื่อเทียบกับราคาปิดตลาดเช้านี้อยู่ที่ 2.22 บาท จำนวน 0.33 บาท หรือคิดเป็น 15%
อย่างไรก็ตามการแปลงสิทธิของผู้บริหารในครั้งนี้ คาดว่าจะส่งผลให้นักลงทุนจะเริ่มเข้าเก็บวอร์แรนต์มากขึ้นก่อนที่จะหมดระยะเวลาการใช้สิทธิครั้งสุดท้ายในวันที่ 24 พ.ย.60 หลังจากเห็นความเชื่อมั่นจากการที่ผู้บริหารใช้สิทธิแปลงวอร์แรนต์ 
นอกจากนี้เป็นที่น่าจับตาว่า นายอภิชาติ จูตระกูลและนายเศรษฐา ทวีสิน ผู้ถือหุ้นรายใหญ่ของ SIRI ซึ่งเข้าซื้อ SIRI-W2 ไปก่อนหน้านี้จะใช้สิทธิแปลงสิทธิ SIRI-W2 ตามนายวันจักร์ ในเวลาต่อไป
อนึ่งเมื่อวันที่ 12 ก.ย.ที่ผ่านมา ผู้ถือหุ้นรายใหญ่ของ SIRI 2 ราย คือนายอภิชาติ จูตระกูลและนายเศรษฐา ทวีสิน ได้ทำรายการซื้อ SIRI-W2 รวมทั้งหมดจำนวน 140 ล้านหน่วย โดยนายเศรษฐา ทำรายการซื้อ SIRI-W2 จำนวน 100 ล้านหน่วย ที่ราคา 0.06 บาท มูลค่าการซื้อขายรวม 6 ล้านบาท ขณะเดียวกัน นายอภิชาติ ทำรายการซื้อ SIRI-W2 ในวันเดียวกัน โดยทำการซื้อวอแรนต์จำนวน 40 ล้านหน่วย ที่ราคา 0.06 บาท มูลค่าการซื้อขายรวม 2.40 ล้านบาท
โดย SIRI-W2 จะมีกำหนดการใช้สิทธิแปลงสภาพซื้อหุ้นสามัญในวันสุดท้ายของทุกไตรมาส โดยงวดล่าสุดบริษัทได้แจ้งกำหนดวันใช้สิทธิในวันที่ 29 กันยายน 2560 และแจ้งความจำนงในการใช้สิทธิวันที่ 22-28 กันยายน 2560 และกำหนดการใช้สิทธิครั้งสุดท้ายรวมถึงวันหมดอายุภายในช่วงวันที่ 24 พฤศจิกายน 2560
ทั้งนี้ SIRI-W2 มีจำนวนจดทะเบียนในตลาดรวม 3,406,219,088 หน่วย และปัจจุบันมีหุ้นคงเหลือที่สำรองไว้เพื่อรองรับการใช้สิทธิจำนวน 3,406,219,088 หุ้น อย่างไรก็ตาม ในช่วงที่ผ่านมา SIRI-W2 ยังไม่เคยมีการแปลงสิทธิเลยสักครั้ง โดยกำหนดใช้ราคาสิทธิ 2.50 บาทต่อหุ้น ในอัตรา 1 วอร์แรนต์ต่อ 1 หุ้นสามัญ
 